ID-DEĊIŻJONI TAL-KUMMISSJONI
tat-22 ta’ April 2005
li tistabbilixxi l-Bord Konsultattiv Ewropew għar-Riċerka dwar is-Sigurtà
(2005/516/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Billi:
(1)
Fl-2003, il-Kummissjoni waqqfet Grupp ta' Personalitajiet fil-qasam tar-riċerka dwar is-sigurtà bil-missjoni ewlenija li jipproponi l-prinċipji u l-prioritajiet ta' Programm Ewropew għar-Riċerka dwar is-Sigurtà (European Security Research Programme - ESRP).
(2)
B'segwitu tar-rapport “Ir-Riċerka għal Ewropa bla Periklu” ippreżentat mill-Grupp ta' Personalitajiet fl-2004, il-Komunikazzjoni tal-Kummissjoni tas-7 ta' Settembru 2004 intitolata “Riċerka dwar is-Sigurtà: il-Passi li Jmiss” (1) ipproponiet it-twaqqif ta' Bord Konsultattiv Ewropew għar-Riċerka dwar is-Sigurtà (European Security Research Advisory Board - ESRAB).
(3)
Jeħtieġ li jitwaqqaf l-ESRAB u li jiġu definiti l-kompiti u l-istruttura tiegħu.
(4)
L-ESRAB għandu jagħti sehemu fil-kontenut u l-implimentazzjoni ta' l-ESRP.
(5)
L-ESRAB għandu jinkludi esperti minn gruppi varji ta' partijiet interessati, jiġifieri: utenti, industrija u organizzazzjonijiet ta' riċerka. L-ESRAB għandu jkun magħmul minn żewġ gruppi li jkollhom rwoli distinti iżda kumplimentari, skond l-oqsma li joperaw fihom.
(6)
Għandhom jiġu stipulati regoli dwar il-kxif ta' informazzjoni minn membri ta' l-ESRAB, mingħajr preġudizzju għar-regoli tal-Kummissjoni dwar is-sigurtà kif stipulati fl-Anness għad-Deċiżjoni tal-Kummissjoni 2001/844/KE, ECSC u Euratom (2).
(7)
Huwa xieraq li jiġi ffissat perjodu għall-applikazzjoni ta' din id-Deċiżjoni. Malli jasal il-waqt, il-Kummissjoni tikkunsidra r-rakkomandabilità ta' estensjoni,
IDDEĊIDIET KIF ĠEJ:
Artikolu 1
Bord Konsultattiv
Permezz ta' dan u b'seħħ minn 1 ta' Lulju 2005, jitwaqqaf bord konsultattiv assoċjat mal-Kummissjoni, imsejjaħ “il-Bord Konsultattiv Ewropew għar-Riċerka dwar is-Sigurtà” (ESRAB).
Artikolu 2
Kompiti
Il-Kummissjoni tista' tikkonsulta ma' l-ESRAB dwar kwalunkwe kwistjoni marbuta mal-kontenut u l-implimentazzjoni tal-Programm Ewropew għar-Riċerka dwar is-Sigurtà (ESRP) li jseħħupermezz tal-Programm Kwadru tal-KE għar-riċerka.
L-ESRAB għandu jwettaq ħidmietu b'għarfien sħiħ tal-kuntest politiku Ewropew, b'mod partikolari ta' l-attivitajiet ta' riċerka mwettqa fil-livell nazzjonali u b'appoġġ għall-inizjattivi Ewropej ta' politika dwar ir-riċerka.
B'mod aktar speċifiku, iżda mhux esklussivament, l-ESRAB għandu jagħmel rakkomandazzjonijiet lill-Kummissjoni f'dawn l-oqsma li ġejjin:
(a)
il-missjonijiet strateġiċi, l-oqsma li l-aktar jistħoqqilhom attenzjoni u d-determinazzjoni tal-prijoritajiet għall-ESRP, abbażi tar-rapport tal-Grupp ta' Personalitajiet “ir-Riċerka għal Ewropa bla Periklu” filwaqt li jqis it-twaqqif ta' l-Aġenzija għad-Difiża Ewropea flimkien ma' attivitajiet nazzjonali u inter-governmentali;
(b)
il-kapaċitajiet teknoloġiċi li għandhom jiġu implimentati fost il-partijiet interessati Ewropej; hu għandu jirrakkomanda strateġija li ttejjeb il-bażi teknoloġika ta' l-industrija Ewropea, sabiex tittejjeb il-kompetittività tagħha;
(c)
l-aspetti strateġiċi u operattivi ta' l-ESRP b'kunsiderazzjoni ta' l-esperjenza u r-riżultati miksuba mill-Azzjoni Preparatorja dwar it-titjib tal-potenzjal industrijali Ewropew fil-qasam tar-riċerka dwar is-sigurtà (3), mis-servizzi tal-Kummissjoni li għandhom interess attiv fil-qasam tas-Sigurtà inkluża r-riċerka koperta bil-Programm Kwadru tal-KE għar-riċerka u minn gruppi konsultattivi u ta' l-esperti oħra;
(d)
il-kwistjonijiet ta' implimentazzjoni bħall-iskambju ta' informazzjoni klassifikata u d-drittijiet fuq il-proprjetà intellettwali;
(e)
l-ottimizzazzjoni ta' l-użu ta' riċerka li hija proprjetà pubblika u l-evalwazzjoni ta' l-infrastrutturi fl-ESRP;
(f)
strateġija ta' komunikazzjoni li tħeġġeġ l-għarfien dwar l-ESRP kif ukoll biex tipprovdi informazzjoni dwar il-programmi ta' riċerka tal-partijiet interessati.
Kull wieħed mill-Presidenti tal-gruppi ESRAB kif imfisser fl-Artikolu 4(1), jista' jindika lill-Kummissjoni x-xewqa li jiġi kkonsultat l-ESRAB dwar kwistjonijiet oħra.
Artikolu 3
Is-sħubija fl-ESRAB - In-nomina
1. Il-membri ta' l-ESRAB għandhom jiġu nnominati mill-Kummissjoni minn fost speċjalisti u strateġisti ta' livell għoli li jkollhom kapaċitajiet fl-oqsma tas-suġġetti indikati fl-Artikolu 2.
2. Il-Membri għandhom jiġu nnominati “ad personam” u m'għanhom jinħatru l-ebda sostituti. Il-Membri għandhom iservu fil-kapaċità personali tagħhom u għandhom jagħtu pariri lill-Kummissjoni indipendentement minn kwalunkwe istruzzjonijiet esterni. Huma m'għandhomx ixerdu informazzjoni miksuba minn ESRAB jew mis-sottobordijiet matul l-attivitaijet tiegħu, jekk il-Kummissjoni tkun tal-fehma li t-tali informazzjoni hija kunfidenzjali.
3. Il-membri għandhom jiġu nnominati għal perjodu li ma jaqbiżx id-data ta' l-iskadenza ta' din id-Deċiżjoni. Huma għandhom iżommu l-funzjoni sakemm jinbidlu jew sa tmiem it-terminu tal-kariga tagħhom.
4. Dawk il-membri li ma jibgħux kapaċi jagħtu sehemhom b'mod siewi lill-ħidma ta' ESRAB, li jirriżenjaw, jew li ma jirrispettawx il-kundizzjonijiet li jinsabu fil-paragrafu 2 ta' dan l-Artikolu jew fl-Artikolu 287 tat-Trattat, jistgħu jitbiddlu mill-Kummissjoni għall-bqija tat-terminu tal-kariga tagħhom.
5. Il-lista ta' membri ta' l-ESRAB u ħatriet sussegwenti miegħu għandha tiġi ppubblikata mill-Kummissjoni fis-sensiela “C” tal-Ġurnal Uffiċjali ta' l-Unjoni Ewropea bħala informazzjoni.
Artikolu 4
Kif jaħdem
1. L-ESRAB għandu jkun kompost minn żewġ gruppi:
(a)
grupp li jindirizza r-Rekwiżiti tad-Domanda għar-Riċerka dwar is-Sigurtà;
(b)
grupp li jindirizza r-Rekwiżiti tal-Katina ta' Forniment tat-Teknoloġija.
2. Il-membri ta' l-ESRAB għandhom jaħtru president għal kull grupp.
3. Fi qbil mal-Kummissjoni, jistgħu jitwaqqfu sottogruppi ad-hoc biex jeżaminaw kwistjonijiet speċifiċi, abbażi ta' kariga deċiża minn wieħed mill-gruppi ESRAB jew mit-tnejn li huma. Dawn għandhom jiġu xolti malli l-għan tal-karigi tagħhom jintlaħqu.
4. Għat-trattament ta' punti speċifiċi fl-aġenda, il-Kummissjoni tista' tistieden esperti jew osservaturi, inklużi persuni mis-servizzi tal-Kummissjoni li jkollhom kompetenza speċifika, sabiex jiggwidaw ħidmet l-ESRAB jew biex jieħdu sehem f'sottogruppi ad-hoc jekk dan jitqies bħala siewi jew meħtieġ.
5. Il-gruppi ta' l-ESRAB normalment għandhom jiltaqgħu fl-uffiċċji tal-Kummissjoni skond il-modalitajiet u l-kalendarju ffissati mill-Kummissjoni. Iż-żewġ gruppi ta' l-ESRAB jistgħu jutilizzaw is-servizzi segretarjali tal-Kummissjoni. Huma jistgħu jtellgħu laqgħat konġunti sabiex jiżguraw il-konsistenza metodika u koordinazzjoni akbar. It-tali laqgħat konġunti għandhom ikunu kopreseduti mill-Presidenti tal-gruppi ta' l-ESRAB.
6. Il-gruppi ta' l-ESRAB għandhom jadottaw termini ta' referenza maqbula, inklużi regoli ta' proċedura, abbażi ta' proposta tal-Kummissjoni.
7. Għandha titwaqqaf intranet ristretta biex jiġu ċċirkolati d-dokumenti ta' ħidma, il-konklużjonijiet, il-minuti, jew kwalunkwe dokumenti rilevanti oħrajn.
Artikolu 5
L-ispejjeż
L-ispejjeż ta' l-ivvjaġġar magħmula mill-membri jew esperti magħżula b'konnessjoni ma' l-attivitajiet ta' l-ESRAB, għandhom jitħallsu lura mill-Kummissjoni skond ir-regoli tal-Kummissjoni. Il-membri jew l-esperti magħżula m'għandhomx jitħallsu għas-servizzi-mogħtija minnhom.
Artikolu 6
Kxif ta' informazzjoni
Għandhom jiġu stabbiliti regoli dwar il-kxif ta' informazzjoni minn membri ta' l-ESRAB fir-regoli proċedurali ta' l-ESRAB.
Kwalunkwe persuni li jipparteċipaw fl-attivitajiet ta' l-ESRAB għandhom iżommu lura milli jikxfu tagħrif li ħadu aċċess għalih permezz tal-parteċipazzjoni tagħhom.
Artikolu 7
Applikabilità
Din id-Deċiżjoni għandha tiskadi fil-31 ta' Diċembru 2006.
Magħmula fi Brussell, nhar it-22 ta' April 2005.